
Urriaren 26tik 30era izango da

ZINEMASTEA Dokumentalak Euskadin ekoiztutako bost dokumental handi bilduko ditu ARKABIAn  

• Hauek dira hautatutako izenburuak: El arte sencillo, Black Water, Irailak, La maleta de Álex eta Gatibu, agur esan barik   
• Sarrera doakoa da, baina lekua aldez aurretik erreserbatu behar da www.arkabia.eus webgunean edo bere egoitzan, Posta kaleko 13-15ean 

Vitoria-Gasteiz, 2026ko urriak 15.- Vital Fundazioak antolatutako Euskal Dokumentalaren Asteak nobedadeak dakartza aurten. ZINEMASTEA Euskal Zinemaren Jaialdiaren barruan, ZINEMASTEA Dokumentala izena hartuko du, eta emanaldiak ARKABIAra eramango dira, Vital Fundazioaren kulturgune berrira. Hilaren 26tik 30era bitartean egingo da, eta hasiera ordua 19:30ean izango da. Jardunaldi bakoitzari ekiteko dokumentalaren aurkezpena egingo da, ondoren zintak ikusiko dira, eta emanaldi bakoitzaren ostean, publikoarekin solasaldi bat irekiko da film bakoitza komentatzeko. Sarrera doakoa da, baina lekua aldez aurretik erreserbatu behar da www.arkabia.eus webgunean edo Gasteizko Posta kaleko 13-15ean duen egoitzan. 

Hauek dira aurten ikusgai izango diren dokumentalak: Galder Arriagaren El arte sencillo, Natxo Leuzaren Black Water, Izaskun Arandiaren Irailak, Alejandro Cortés Calahorraren La maleta de Álex eta Jabi Elortegiren Gatibu, agur esan barik. Familia memoriarekin, iraganaren berreskurapenarekin, zinemako eta musikako figuren ibilbidearekin eta belaunaldi oso bat markatu duen taldearen agurrarekin lotutako historiak bildu ditu aukeraketa horrek. 

Astelehena, urriak 26.- Galder Arriagaren El arte sencillo (80 min). ZINEBIrekin lankidetzan aurkeztuko den dokumental honek emango dio hasiera programazioari. Batez ere bere ‘Hamar euskal melodia’ lanarengatik ezaguna Jesus Guridi musikagilearen obran zeharreko ibilbidea egingo du. Filmak bere ibilbidean zehar arakatu zituen generoen ugaritasuna eta euskal musikaren historiaren zati bat eraikitzen lagundu zuen sentsibilitatea ditu ardatz.

Galder Arriaga dugu filmaren zuzendari eta berak sinatu du gidoia, filmaren ekoizle ere baden Nerea Garciarekin batera. Biek hartuko dute parte emanaldiaren aurreko solasaldian.  

Asteartea, urriak 27.- Natxo Leuzaren Black Water (82 min). Historia Bangladeshera joango da Lokhiri eta bere familiari jarraitzeko. Euren etxea derrigorrez utzi eta Dacara emigratzera behartuak, klima aldaketaren ondorioz. Itsas mailaren igoerak, ekaitzek, zikloiek eta higadurak familia ugari behartzen ari dira landa eremuak uztera. Filmak errealitatea erakutsiko digu eta egunero milaka pertsona hiriburura etorkizun bila iristen direla ikusiko dugu, beren etxeak mehatxatzen dituzten uretatik urrun.

Natxo Leuzak ibilbide luzea du dokumentalen alorrean eta hainbat herrialdetan filmatutako proiektuetan egin du lan. Zuzendari egindako lanen artean El Drogas eta Born in Gambia daude, baita Espainiako eta nazioarteko jaialdietan hautatutako eta saritutako hainbat film labur ere. Jokin Pascual argazki zuzendariarekin batera hartuko du parte solasaldian.

Asteazkena, urriak 28.- Izaskun Arandiaren Irailak (77 min). Euskaraz filmatutako dokumentala Miguel Barga zuzendariaren birraitonaren desagerpenak markatutako familia historia batetik abiatuko da. 1935. urtearen amaieran, Migelek Tolosan utzi zuen familia, eta jaioterrira itzuli zen, Burgosera. Handik denbora batera, gerran hil zela jakin zuen familiak, baina haren gorpua ez zuten inoiz itzuli. Haren heriotza tabu familiarra izan zen hainbat hamarkadatan, 2018an Gogora Institutuaren DNA programak haren gorpuzkiak identifikatu zituen arte. Handik aurrera galdera bi geratu ziren erantzunik gabe: zergatik joan zen eta zergatik hil zuten. Informazio falta hori familiaren egia berreraikitzeko bidaia bihurtuko du filmak.

Izaskun Arandia ekoizlea, gidoilaria eta zuzendaria da. Ingalaterran profesionalki trebatu ondoren, ikus-entzunezko enpresentzat lan egin zuen, hala nola Discovery Channel, TwoFour eta BAFTA enpresentzat. 2013an Euskal Herrira itzuli eta IZAR Films sortu zuen. (H)emen Euskal Herriko Ikus-entzunezkoen Emakumeen Elkartearen sortzailea eta presidentekidea da. Bere aita dokumentaleko protagonistarekin eta Sergio Azkarate ekoizlearekin aurkeztuko du filma.

Osteguna, urriak 29.- Alejandro Cortésen La maleta de Álex (92 min). Alex Angulo hil eta hamar urtera, Dodó, aktoreak Txinan adoptatu zuen alaba, Taiwanetik itzuliko da bere aita benetan nor izan zen jakitera. Maleta sekretua lagun duela, Bilbotik eta Madriletik ibiliko da, eta senideekin, lagunekin eta zineko, antzerkiko eta telebistako profesionalekin egingo du topo. Testigantzek eta bere lanen zatiek Alexen memoria artistikoa eta humanoa berreraikiko dute, Dodók galdutako lotura berreskuratu eta bere burua aurkitzen duen bitartean. Filmak dokumentala eta fantasia uztartuko ditu aktorearen figura bere pertsonaietatik haratago aztertzeko.

Alejandro Cortés zuzendaria, gidoilaria eta ekoizlea da, Espainiako Zinema Akademiako kidea. Refugios (2015) eta Carrasca (2019) film luzeak idatzi eta zuzendu ditu, eta zuzendarikide aritu da Reset (2020) telebistako ekoizpenean. Héroes: Silencio y Rock & Roll (2021) Netflixentzat ekoitzitako eta Goya eta Forqué sarietarako izendatua izan zen dokumental musikalaren ikerketa eta dokumentazio zuzendaria ere izan zen. Juantxu Álvarez ekoizle eta Álex Anguloren agentearekin batera hartuko du parte saioaren hasieran.

Ostirala, urriak 30.- Jabi Elortegiren Gatibu, agur esan barik (82 min). Edizio hau Gatibu rock taldeari azken biran jarraituz agurtuko da, 25 urteko ibilbidearen ondoren eta belaunaldi oso baten soinu banda bihurtuta. Pelikulak agur horren une garrantzitsuak eta taldekideen pasarte intimoak jaso ditu. Kontzertuen kronikaz haratago, denboraren joanaz, eraldaketa pertsonalaz eta kolektiboaz, heldutasunaz eta agur esaten jakitearen garrantziaz hausnartuko du.

Jabi Elortegi euskal ikus-entzunezko zuzendari, gidoilari eta ekoizlea da, zineman eta telebistan ibilitakoa. Hainbat ekoizpenetan egin du lan, hala nola Goenkale telesailean eta Galerna proiektu dokumentalean. Gatibu, agur esan barik lanean, taldearekin batera ibiliko da euren ibilbide musikalaren amaieran, eta kontzertuen dimentsio publikoa nahiz kideen intimitatea uztartzen dituen begirada ekarriko digu. Elortegi eta Alex Sardui Gatibuko abeslaria izango dira emanaldiaren aurreko aurkezpenean.

